Senior beampte van binnelandse sake kry borgtogMatsipa tydens sy inhegtenisneming. Foto: SAPD Elisha Nkhabu Matsipa het Woensdag in die Pretoriase handelshof verskyn waar landdros Martin van Wyk borgtog van R1 000 aan hom toegestaan het. Matsipa en Wahdat Hussain (30), ŉ Pakistanse burger, het aanvanklik saam verskyn, maar hul borgtogaansoeke is apart hanteer. Hussain is borgtog geweier. Avinash Rampararat, die staatsaanklaer, het gesê Matsipa se adres in Johannesburg is bevestig. Die 44-jarige pa van twee is verlede week in hegtenis geneem nadat hy Hussain glo gehelp het om ŉ Suid-Afrikaanse identiteitsdokument te bekom. Volgens voorlopige ondersoek het Matsipa R23 000 van Hussain af ontvang. Matsipa het in sy beëdigde verklaring, wat deur sy regsverteenwoordiger Ash Irpal aan die hof voorgelees is, gesê hy gaan onskuldig pleit wanneer die saak begin. “Ek verdien ŉ bruto salaris van R28 000 per maand wat ek met my familie deel. Sedert my inhegtenisneming weet ek nie hoe hulle oorleef nie,” het Matsipa gesê. “Indien ek in aanhouding bly, sal dit tot my finansiële ondergang lei en my familie sal direk geraak word aangesien ek die broodwinner is.” Matsipa het verder aangevoer dat hy bates van R3 miljoen het insluitend ŉ huis, motor en ander roerende eiendom. Hy het aan die hof gesê hy het geen vorige veroordelings of uitstaande sake nie. Die hof het egter gehoor dat Hussain ŉ vlugrisiko is. Hy is op 6 Julie by die OR Tambo-lughawe in hegtenis geneem. Volgens Rampararat is daar uitstaande sake van bedrog en verkragting teen Hussain wat vroeër op borgtog vrygelaat is in verband met die sake. Hussain en Matsipa moet volgende maand weer in die hof verskyn.